钦定古今图书集成/方舆汇编/职方典/第1147卷 > 《郢城怀古》唐·李百药
## 钦定古今图书集成/方舆汇编/职方典/第1147卷 > 《郢城怀古》唐·李百药

客心悲暮序，登墉瞰平陆。林泽窅芊绵，山川郁重复。
王公资设险，名都距江澳。方城次北门，溟海穷南服。
长策挫吴豕，雄图竞周鹿。万乘重沮漳，九鼎轻伊糓。
大蒐云梦掩，壮观章华筑。人世更盛衰，吉凶良倚伏。
遽见邻交断，仍睹贤臣逐。南风忽不竞，西师日侵蹙。
运圮属驱驰，时屯恣敲扑。莫救夷陵火，无复秦庭哭。
鄢郢遂丘墟，风尘俄惨黩。狐兔时游践，霜露日沾沐。
钓渚曲池平，神台层宇覆。阵云埋夏首，穷阴惨荒谷。
怅矣舟壑迁，悲哉年代倏。虽异三春望，终伤千里目。